Goudreus, Amcu bly slaags oor staking | Netwerk24
Goudreus, Amcu bly slaags oor staking
Deur Elvira Wood 09 April 2019 07:55
Die vakbond Amcu en die mynmaatskappy Sibanye-Stillwater kan maar net nie tot 'n vergelyk oor lone én 'n langdurige staking kom nie.
Joseph Mathunjwa, president van die mynwerkersvakbond Amcu. Foto: Argief
Sibanye-Stillwater het Maandag in 'n verklaring gesê hy gaan die arbeidshof nader om die meer as vier maande lange staking deur die Association of Mineworkers and Construction Union (Amcu) onwettig te laat verklaar.
Suid-Afrika se grootste goudprodusent sê sy onafhanklike oudit toon Amcu verteenwoordig nié die meerderheid werkers by sy myne nie.
Die oudit het vanaf 22 November – toe Amcu se lede oor lone begin staak het – tot 18 Februarie – toe 'n loonooreenkoms met ander vakbonde gesluit is – geduur.
Luidens dié studie behoort die meerderheid van Sibanye-Stillwater se werkers aan die National Union of Mineworkers (NUM), Uasa of Solidariteit.
Neal Froneman, uitvoerende hoof van Sibanye-Stillwater, sê die maatskappy neem kennis dat Amcu nie die bevindinge van die oudit aanvaar nie.
"Amcu, wat hom sedert middel Desember deurgaans op die hof beroep, het ons pogings om die staking wettig te laat eindig, in die wiele gery."
Hy sê hulle moedig Amcu aan om saam met hulle te werk en die staking nou tot 'n einde te bring.
Amcu het Froneman later hierna daarvan beskuldig dat hy die "hoogs onetiese stap gedoen het" om die bevindinge van die "gebrekkige" oudit te publiseer nog voordat dispuutresolusie daaroor afgehandel is.
Een van Amcu se groot klagtes oor die oudit is dat die maatskappy wat dit gedoen het, "eensydig" deur Sibanye-Stillwater aangestel is.
Amcu het onderneem om Dinsdag nóg 'n verklaring uit te reik oor wat hy volgende beplan.
Meer oor: Sibanye-Stillwater | Neal Froneman | Amcu | Goudmaatskappye | Num | Goud | Staking | Loononderhandelinge | Mynbou | Vakbonde